רחל מכבי

רחל מכבי (10 בנובמבר 1915 – 12 באוקטובר 2003) הייתה אשת פלמ"ח וסופרת ישראלית ילידת מצרים.

ביוגרפיה
רחל מכבי נולדה בשנת 1915 בשם מרי-לואיז גרין באלכסנדריה, מצרים למשפחה יהודית-ציונית מהמעמד הגבוה. אביה, פליקס גרין היה איש עסקים אמיד, בכיר בקהילה היהודית וממנהיגי התנועה הציונית המקומית. אמה, ג'נין, הייתה בתו של הברון פליקס דה מנשה. בנעוריה למדה בגימנסיה צרפתית בעיר מולדתה אלכסנדריה, ולאחר סיום לימודי התיכון למדה משפטים. במקביל הייתה פעילה בסניף תנועת הנוער השומר הצעיר. משנת 1925 ערכה מספר ביקורים בארץ ישראל המנדטורית, נקשרה אליה רגשית וגיבשה את ההחלטה לעלות לארץ. לימים היא פרסמה את רשמיה מביקוריה הראשונים בארץ ישראל בספרה "מצרים שלי" (1968).

באחד מביקוריה בארץ ישראל פגשה את מכבי מוצרי-מני, בנם של הפעילים הציונים-מצרים אלברט ומתילדה (מזל) מוצרי, ובשנת 1935 בני הזוג התחתנו. היא שינתה את שמה לרחל, על שמה של רחל המשוררת, ועלתה לארץ ישראל בעקבות בעלה. השניים חיו במושב תל צור וניהלו משק לגידול ורדים. בשנת 1937 נולד בנם הבכור עודד.

בשנות ה-40 שירת בעלה מכבי מוצרי-מני בתפקידים בכירים ב"הגנה" ובפלמ"ח, והמשפחה עברה בעקבותיו לחיפה ולאחר מכן לירושלים. רחל שירתה בתור מדריכת אלחוטאים בפלמ"ח ולאחר מכן בתור המזכירה של חיים הרצוג בתפקידו כראש אגף הביטחון של המחלקה המדינית של הסוכנות היהודית. בשנת 1940 נולדה בתה אלונה. בשנת 1945 נרצח אביה פליקס גרין באלכסנדריה על ידי שודדים שפרצו לביתו.

במהלך מלחמת העצמאות מונה בעלה מכבי לקצין מנהלה ואספקה בחטיבת הראל וליווה את שיירות האספקה בקו תל אביב–ירושלים. באפריל 1948 הוא נפצע אנושות במארב באזור דיר איוב, וכעבור יומיים מת מפצעיו.

ערב פסח 1948 חגגה רחל את ליל הסדר עם שוש ספקטור, אלמנתו של צבי ספקטור מפקד פעולת כ"ג יורדי הסירה. לפתע צלצל הטלפון בביתה של רחל. יצחק רבין היה על הקו השני. "רחל" הוא אמר, "קרה אסון. מכבי נפצע קשה באחת השיירות לפני כמה ימים ועתה נודע לי שהוא נפטר מפצעיו. ההלוויה תתקיים מחר. תעלי על מטוס שממריא מדי יום לירושלים ונשלח רכב שייקח אותך היישר להלוויה". רחל חזרה לשולחן והמשיכה בקריאת ההגדה. לשוש לא סיפרה דבר. לימים תאמר כי " לא רציתי להעיב על שמחת החג של חברתי, הרי הדבר לא היה מחזיר את מכבי לחיים".

47 שנים מאוחר יותר פגשה רחל את יצחק רבין בלטרון. הוא זכר את שיחתם. "בסוף באת לירושלים?" הוא שאל. "לא" ענתה רחל. רבין היה מופתע. "למה לא באת, הרי הצעתי לך, הייתה לך אפשרות לעלות למטוס." רחל השיבה כי ידעה שהמטוסים שטסים לירושלים מוגבלים במשקל. "לא רציתי שירושלים תקבל פחות אספקה כדי שאשתתף בהלוויה של בעלי" ענתה רחל. היא הוסיפה ואמרה כי "אם אני אגיע להלוויה הוא יקום לתחייה? ... לא יעלה על הדעת שירושלים תקבל פחות אספקה בשביל שאני אשתתף בהלוויה של בעלי."

מותו של מכבי הכה קשות במשפחה. רחל שינתה את שם משפחתה למכבי על שמו של בעלה המנוח, והחליטה להמשיך בדרכו והתגייסה לצה"ל. היא שירתה כמזכירתו של יגאל אלון (מפקד חזית הדרום) ומאוחר יותר עברה קורס קצינות והמשיכה לשרת שירות קבע.

בשנת 1953 נישאה ללובקה (אריה) סטרנין, השתחררה מהצבא ועברה להתגורר עִמו בקיבוץ חצור. בשנת 1955 נולד בנם המשותף הראשון, יואש, ולאחר חמש שנים נולד בן נוסף, אבישי.

השכול המשיך לרדוף את רחל במהלך חייה. בשנת 1964 נפטר בנה עודד ממחלת הסרטן, בעת שהיה סטודנט לפסיכולוגיה באוניברסיטת סטנפורד, זמן קצר בלבד לאחר שהתחתן. טרגדיה נוספת פקדה את חייה לאחר שבימים הראשונים של מלחמת יום הכיפורים, נפל בקרב בחזית המצרית בנה  בן ה-18.

רחל המשיכה לחיות בקיבוץ חצור כל ימיה. היא עסקה בכתיבת זיכרונותיה ופרסמה חמישה ספרים המספרים את סיפור נעוריה באלכסנדריה, החיים בארץ ישראל המנדטורית, מאורעות מלחמת העצמאות, השירות בצה"ל בשנותיו הראשונות והחיים בקיבוץ.

נפטרה בשנת 2003, ונקברה לצד בני משפחתה בבית העלמין בקיבוץ חצור.

ספריה
מצרים שלי, מרחביה: ספרית פועלים, 1968
חול ואלונים, מרחביה ותל אביב: ספרית פועלים, 1972
לילות ירושלים, תל אביב: ספרית פועלים, 1978
בחיוך ובדמע: סיפורים, תל אביב: ספרית פועלים, 1986
אוויר הרים, תל אביב: ספרית פועלים, 1992

לקריאה נוספת
אילנה רוזן, 'בין שתי גברות: קריאה ספרותית-תרבותית ביצירת שתי יוצרות יוצאות מצרים, ז’קלין כהנוב ורחל מכבי, על ביקוריהן בארץ ישראל המנדטורית', בתוך: פולקלור ואידאולוגיה: קובץ מחקרים המוגש לפרופ’ עליזה שנהר (2014), עמ' 229–254

קישורים חיצוניים


 רחל מוצרי גרין מכבי, באתר הפלמ"ח



 רחל סטרנין (מכבי), באתר קיבוץ חצור

הערות שוליים

קטגוריה:סופרות ישראליות
קטגוריה:סופרים ישראלים
קטגוריה:פעילים ציונים במצרים
קטגוריה:נשות העלייה החמישית
קטגוריה:אנשי העלייה החמישית
קטגוריה:חצור (קיבוץ): אישים
קטגוריה:ישראלים במלחמת העצמאות
קטגוריה:ישראליות ילידות מצרים
קטגוריה:ישראלים ילידי מצרים
קטגוריה:אלמנות צה"ל
קטגוריה:אמהות שכולות: חללי צה"ל
קטגוריה:כותבות זיכרונות ישראליות
קטגוריה:אישים הקבורים בחצור (קיבוץ)
קטגוריה:ישראליות שנולדו ב-1915
קטגוריה:ישראלים שנולדו ב-1915
קטגוריה:ישראליות שנפטרו ב-2003
קטגוריה:ישראלים שנפטרו ב-2003